钦定古今图书集成/理学汇编/学行典/第012卷 > 《太极赋》胡炳文
## 钦定古今图书集成/理学汇编/学行典/第012卷 > 《太极赋》胡炳文

浑沦无外，磅礡深广。孰钩其元，为我指掌。鳌极定位，
龙马负图。五十虚中，天地其发我矣乎？龟书天锡，禹
畴攸则。其中用五，名曰“皇极。”然则羲之则图也。卦有
爻，蓍有策，文王周公亦既有辞矣。胡为不以太极言
于易？易者，阴阳代换之名；极者，阴阳代换之理。后际
不见其终，前瞻不见其始。文王周公非不言也。阴阳
在是，太极不离乎是尔。不离者，物物各具；不杂者，物
物统体。浑然者如此，粲然者如彼。造化气也，孰为气
之枢纽？品汇形也，孰为气之根柢？不有夫子，孰明厥
旨？大哉《易》矣，斯其至矣。夫！文王周公未尝言太极也，
而发之者仲尼。仲尼未尝言无极也，而明之者濂溪。
曰“有”曰无，奚可岐而二之？况所谓无者，非视之不见
而言希，非听之不闻而曰夷。盖言无形而有理，非如
屋极之极可以形窥也，非如北极之极可以象推也。
濂溪之说，吾知其非得之于师；濂溪之心，吾知其得
之于仲尼。仲尼得之文王周公，文王周公得之庖羲。
混兮辟兮，其无穷兮。不言者非私，言之者非离。然则
孰为天地之太极？曰“人；孰为人之太极曰心。”太极动
而生阳，静而生阴。人者阴阳二气之会，心者阴阳不
测之神。人之一身，万物咸备，一方寸中具一天地所
当得者。将发之际，原夫未发，无偏无倚，在《图书》则中
各有五，五中有一，一非心之体乎？在《先天》则万化万
事生乎心，非即图书之自中而起者乎？动宜省察，静
宜极养诚，心在致其知，勿忘勿助之长，立身以德行
为先，立言以明经为尚，太极在我，真实无妄，往圣之
绝学，万世之太平，方当于我乎有望也。而况主静以
立人极，幸有圣人在乎上。